Μελομακάρονα κλασικά με μέλι και σιρόπι
Η κλασική συνταγή για μελομακάρονα βουτηγμένα σε αρωματικό σιρόπι και σερβιρισμένα με άφθονο μέλι, το αγαπημένο χριστουγεννιάτικο γλυκό που συμβολίζει ευζωία, ευημερία, υγεία και πλούτο.
650 γρ. αλεύρι μαλακό , 380 γρ. σιμιγδάλι ψιλό , 125 γρ. ζάχαρη άχνη , 1 κουτ. γλυκού κανέλα σε σκόνη , 1/2 κουτ. γλυκού γαρίφαλο σε σκόνη, 1 κουτ. γλυκού μαγειρική σόδα , 1/2 κουτ. γλυκού αμμωνία , 250 ml σπορέλαιο ή ένα φίνο, φρουτώδες και απαλό ελαιόλαδο, 175 ml χυμός πορτοκαλιού, 100 ml νερό , 50 γρ. μέλι , ξύσμα από 2 πορτοκάλια, 500 ml νερό, 1 κιλό ζάχαρη λευκή, κρυσταλλική, 250 γρ. γλυκόζη (αν θέλουμε, αντικαθιστούμε τη γλυκόζη με μέλι, επομένως η συνολική ποσότητα μελιού που θα βάλουμε στο σιρόπι θα γίνει 300 γρ.) , 50 γρ. μέλι , 1 ξυλάκι κανέλας, σπασμένο σε 2-3 κομμάτια, άφθονο μέλι , κοπανισμένο καρύδι
Για να φτιάξουμε τα μελομακάρονα, ξεκινάμε με το σιρόπι.Σε ένα κατσαρολάκι ρίχνουμε όλα τα υλικά για το σιρόπι, εκτός από τα 50 γρ. μέλι, και ανακατεύουμε σε δυνατή φωτιά μέχρι να πάρει μία καλή βράση.Τραβάμε το κατσαρολάκι από τη φωτιά και προσθέτουμε τα 50 γρ. μέλι ενώ ανακατεύουμε. Αφήνουμε το σιρόπι στην άκρη να κρυώσει.Προθερμαίνουμε τον φούρνο στους 190-200°C, στις αντιστάσεις πάνω κάτω.Σε ένα μπολ βάζουμε όλα τα στερεά υλικά, μαζί με το ξύσμα, και τα ανακατεύουμε καλά με ένα σύρμα.Σε ένα μπρίκι ζεσταίνουμε το νερό και, λίγο πριν πάρει βράση, το κατεβάζουμε από τη φωτιά και το αδειάζουμε σε ένα μεγάλο μπολ. Εκεί προσθέτουμε τα υπόλοιπα υγρά υλικά (και το μέλι εδώ θα μπει). Ανακατεύουμε καλά με ένα σύρμα.Στο μείγμα με τα υγρά προσθέτουμε σιγά σιγά (σε 4-5 δόσεις δηλαδή) το μείγμα με τα στερεά υλικά και ανακατεύουμε καλά με το χέρι και σταυρωτά (πάνω, κάτω, αριστερά, δεξιά), μέχρι να γίνει ένα πολύ μαλακό ζυμαράκι, χωρίς να το παραζυμώσουμε.Αδειάζουμε το ζυμάρι στο τραπέζι και με γρήγορες κινήσεις πλάθουμε μελομακάρονα στο μέγεθος που επιθυμούμε, προσέχοντας να έχουν περίπου το ίδιο μέγεθος, ώστε να ψηθούν στον ίδιο χρόνο.Προαιρετικά, μπορούμε να πιέσουμε τη μία πλευρά του μελομακάρονου με μια σήτα, ώστε να δημιουργήσουμε ένα σαγρέ σχέδιο.Τοποθετούμε τα μελομακάρονα σε ταψί που έχουμε στρώσει με αντικολλητικό χαρτί. Ψήνουμε στον προθερμασμένο φούρνο στη μεσαία σχάρα για 20-25 λεπτά, αναλόγως του μεγέθους και του πόσο τραγανά τα θέλουμε. Αν ο φούρνος μας ψήνει πολύ δυνατά, ρυθμίζουμε τη θερμοκρασία πιο χαμηλά.Αμέσως μόλις βγάλουμε τα μελομακάρονα από τον φούρνο, παίρνουμε την κατσαρόλα με το κρύο σιρόπι, αφαιρούμε την κανέλα και τοποθετούμε μέσα όσα μελομακάρονα χωράνε (θα πρέπει να καλύπτονται από το σιρόπι).Αφήνουμε τα μελομακάρονα στο σιρόπι ανάλογα με το πόσο σιροπιασμένα τα θέλουμε: 1 λεπτό για ελαφρώς σιροπιασμένα, 1,5-2 λεπτά για μέτρια σιροπιασμένα και πάνω από 2 λεπτά για πολύ σιροπιασμένα.Αφαιρούμε τα μελομακάρονα από το σιρόπι με μια τρυπητή κουτάλα, τα τοποθετούμε σε μια σχάρα που από κάτω έχουμε βάλει αντικολλητικό χαρτί ή ένα ταψί και τα αφήνουμε να στραγγίξουν καλά.Τοποθετούμε τα μελομακάρονα πυραμιδωτά σε πιατέλα, περιχύνουμε κάθε στρώση με όσο μέλι επιθυμούμε και πασπαλίζουμε με μπόλικο κοπανισμένο καρύδι.
Αλεύρι (ζύμες),Καρύδια,Μέλι,Χριστούγεννα